# Årsmelding Vigra Indremisjon 2021

2021 har også vore prega av situasjonen rundt Corona-pandemien. Mykje usikkerheit, og avlyste arrangement. Årsmøtet 2020 vart først avvikla ved inngangen til sommarferien, og det er først på hausten at det har vorte ein viss grad av stabilitet i arrangementa, og vi har fått samlast fritt - utan restriksjonar eller påbod. Det har vore rikt å samlast til både bøn og samvær om Guds Ord, både på bønemøter, Torsdagsmøter, Søndag 19.30, Awana, bibelgrupper, osv. Det er og fleire som samlast i bønegrupper på eige initiativ, noko som er til velsigning og ein styrke for forsamlinga og misjonsarbeidet på Vigra. Nye restriksjonar kom i starten av desember, som ramma planane for jula. La vårt ankerfeste vere innanfor forhenget, som Gud har opna i Jesus Kristus; «Brødre, vi har altså i Jesu blod frimodighet til å gå inn i helligdommen. Til den har han innviet for oss en ny og levende vei gjennom forhenget, det er hans kjød.» Hebr. 10, 19-20. Det ankerfestet held for tid og evighet, jfr Rom 8, 38-39. Lat oss som forsamling ha det himmelske håp for auge, som vi har fått del i, i Jesu Kristi blod ; «La oss holde urokkelig fast ved bekjennelsen av vårt håp, for Han er trofast som gav løftet.» Hebr. 10, 23. Vårt håp er ikkje i oss sjølve og vårt arbeid og strev, men BERRE i Jesu Kristi dyre blod, som vart utgytt på Golgata for deg og meg. Jesu frelseverk er ferdig, det er fullkome, og tilgjengeleg for ALLE. Det finst ikkje eit einaste menneske som er ekskludert frå Guds kjærleik og frelse. Difor skal og arbeidet vårt ha fokus på å gi evangeliet til ALLE menneske i vårt nærmiljø og i vår kvardag. Kort sagt; JESUS skal vere synlig gjennom vårt arbeid. Det er ikkje styret, eller nokon annan - BERRE JESUS! Difor skal styrearbeidet ta minst mulig plass, målet er at Jesus vert stor mellom oss, at Han er alt for oss; «Alt det du treng for himmel og jord, er gøymt i det eine ord; Jesus» syng vi i Songboka.

## Styret Vigra Indremisjon

På grunn av utsetjing av årsmøtet 2021, vart det gamle styret sitjande fram til nytt styre vald. Nytt styre på årsmøtet i mai 2021 vart; Eivind Storøy (styremedlem), Markus Røsvik (sekretær), Ole Inge Gjøen (styremedlem), Jan Harald Roaldsnes (styremedlem), Thomas Mulelid (nestformann) og Lars- Ståle Giskeødegård (formann). Varamedlemmar i rekkjefølge; Åse Helene Røsvik, Miriam Mulelid og Marte Fylkesnes. Lars Tolo, Magnhild Naalsund og Olav Synnes gjekk ut av styret. Totalt dette året har vi hatt 75 styresaker, av desse 26 saker med det gamle styret, og 49 saker med det nye styret. Det nye styret har arbeida godt saman det halvåret som det har vore i funksjon. Det har vore ryddig og konstruktiv dialog. Vi har satt ei tidsramme på to timar, frå klokka 20 til om lag 22. Dei sakene som vi ikkje har fått behandla innan tidsramma, har vi overført til neste styremøte, om det har vore høve til det. Å ha ei tidsramme opplevast som overkomeleg og føreseieleg, og gjer saksbehandlinga meir effektiv, samstundes som det er tid nok til god dialog, debatt og oppsummering.

## Økonomi

Økonomien i Vigra Indremisjon går på det jamne. Det går rundt, men det er lite rom for større utgifter, investeringar og avsetning i sparing. Vi er takksame for kvar faste gjevar, og det gjev føreseielegheit i drift av arbeidet, men vi ønsker oss fleire som saman kan løfte arbeidet, ved å gi eit fast beløp kvar månad. Då kan vi i større grad tenkje på lang sikt, og utvide arbeidet. På ønskelista står utviding av bedehuset og tilsetjing av forsamlingsleiar/pastor, men og mindre kostnadskrevjande saker som f.eks. varme og ventilasjon på huset, nytt teppe/golvbelegg i hovudsalen. Viser elles til eiga sak, med gjennomgang av regnskap. Gruppeleiar Torstein Synnes.